(Ortografía tradicional) Ac cuulajak naticla li ninkꞌe Pascua.
Li Jesús ac naxnau nak cuulac re xkꞌehil lix camic re nak ta̱xic cuiꞌchic riqꞌuin lix Yucuaꞌ saꞌ choxa.
Junelic naxraheb li ralal xcꞌajol li teꞌcana̱k saꞌ ruchichꞌochꞌ ut nak ac ca̱mc re quixcꞌutbesi chi tzꞌakal lix rahom chiruheb.
Li Jesús yo̱ chi cuaꞌac rochbeneb lix tzolom.
Laj tza ac xqꞌue saꞌ xchꞌo̱l laj Judas li ralal laj Simón Iscariote nak tixkꞌaxtesi li Jesús saꞌ rukꞌeb li xicꞌ nequeꞌiloc re.
Li Jesús naxnau nak qꞌuebil re lix cuanquil xban li Dios ut aꞌan yal re saꞌ xbe̱n chixjunil.
Naxnau nak riqꞌuin li Dios quichal chak ut riqꞌuin ajcuiꞌ li Dios ta̱xic.
Nak yo̱queb chi cuaꞌac,
li Jesús quicuacli.
Quirisi lix tꞌicr li cuan saꞌ xbe̱n li rakꞌ.
Quixchap jun chic li tꞌicr ut quixbacꞌ chi xsaꞌ.
Quixqꞌue li haꞌ saꞌ jun li emel ut qui-oc chixchꞌajbal li rokeb lix tzolom.
Ut quixmes li rokeb riqꞌuin li tꞌicr bacꞌbo chi xsaꞌ.
Nak qui-oc raj chixchꞌajbal li rok laj Simón Pedro,
aꞌan quixye re:
—Ka̱cuaꞌ,
¿ma la̱at tatchꞌajok re li cuok la̱in?
chan.
Li Jesús quixye re:
—Anakcuan incꞌaꞌ nacatau ru li cꞌaꞌru yo̱quin chixba̱nunquil.
Abanan mokon ta̱tau ru lix ya̱lal,
chan li Jesús.
Laj Pedro quixye re:
—Ka̱cuaꞌ,
ma̱ jokꞌe tinqꞌue li cuok re ta̱chꞌaj,
chan.
Li Jesús quixye re:
—Cui la̱at incꞌaꞌ ta̱qꞌue la̱ cuok re tinchꞌaj,
la̱at ma̱cuaꞌat intzolom,
chan.
Laj Simón Pedro quixye:
—Ka̱cuaꞌ,
ma̱cuaꞌ caꞌaj cuiꞌ li cuok ta̱chꞌaj.
Ta̱chꞌaj aj ban cuiꞌ li cuukꞌ ut lin jolom,
chan.
Li Jesús quixye reheb:
—Li ani ac x-atin,
caꞌaj chic xchꞌajbal li rok ta̱raj,
xban nak ac chꞌajbil.
Ac sak chic ru.
Joꞌcan ajcuiꞌ la̱ex.
La̱ex ac ti̱c e̱chꞌo̱l xban nak ac xine̱pa̱b.
Abanan moco che̱junilex ta ti̱c e̱chꞌo̱l.
Cuan jun saꞌ e̱ya̱nk incꞌaꞌ ti̱c xchꞌo̱l,
chan.
Li Jesús ac naxnau ani li ta̱kꞌaxtesi̱nk re saꞌ rukꞌeb li xicꞌ nequeꞌiloc re.
Joꞌcan nak quixye nak cuan jun saꞌ xya̱nkeb incꞌaꞌ ti̱c xchꞌo̱l.
Nak ac xrakeꞌ xchꞌajbal li rokeb,
quixqꞌue cuiꞌchic li rakꞌ chirix.
Quicꞌojla cuiꞌchic saꞌ li me̱x.
Ut quixye reheb lix tzolom:
—¿Ma nequenau cꞌaꞌru xya̱lal nak xinchꞌaj le̱ rok?
chan reheb.
—La̱ex nequeye aj tzolonel cue ut nequeye ajcuiꞌ Ka̱cuaꞌ cue.
Us nak nequeye chi joꞌcan xban nak ya̱l ajcuiꞌ nak la̱in li Ka̱cuaꞌ ut la̱in aj tzolol e̱re.
La̱in li Ka̱cuaꞌ ut la̱in laj tzolol e̱re.
Abanan xinchꞌaj le̱ rok.
Joꞌcan ajcuiꞌ te̱ba̱nu la̱ex.
Te̱chꞌaj le̱ rok che̱ribil e̱rib.
La̱in xincꞌut che̱ru chanru te̱ba̱nu.
Joꞌcan nak cheba̱nu joꞌ xinba̱nu la̱in.
Relic chi ya̱l ninye e̱re nak ma̱ jun mo̱s tixkꞌax ta ru xcuanquil lix patrón ut li ani natakla̱c incꞌaꞌ naxkꞌax ru lix cuanquil li quitaklan chak re.
Ac nequenau chic xya̱lal.
Us xak e̱re cui la̱ex te̱ba̱nu li cꞌaꞌru xetzol cuiqꞌuin.